צוק איתן: סקירת מערכה

1. הרקע למבצע צוק איתן

# רקע היסטורי: ישראל ורצועת עזה, ממלחמת העצמאות ועד למבצע 'עמוד ענן'

רצועת עזה שוכנת בדרום מישור החוף של ארץ ישראל, בין מעבר ארז בצפון לבין רפיח בדרום. אורכה כ-40 ק"מ, ורוב שטחה מישורי, אולם בתוכו מצויים גם רכסי כורכר ודיונות חול. הרצועה נכללה בשטח המנדטורי של ארץ ישראל. במהלך מלחמת העצמאות השתלט הצבא המצרי על רצועת עזה, ובהסכמי שביתת הנשק בין ישראל למצרים בתום המלחמה שנחתמו בפברואר 1949 ברודוס, נמסרה הרצועה לשליטה מצרית. בשנים הבאות יצאו מהרצועה פיגועי טרור רבים שכוונו כלפי שטח מדינת ישראל. במהלך מבצע קדש (1956) השתלטו כוחות צה"ל על הרצועה כדי לפגוע בארגוני הטרור, אולם מדינת ישראל פנתה את כוחותיה מהאזור כמה חודשים אחרי תום המבצע בעקבות לחץ בין לאומי. במלחמת ששת הימים (1967) השתלטו כוחות צה"ל בשנית על הרצועה כחלק מהלוחמה בצבא המצרי.

החל מקיץ 1970 הקימה ישראל יישובים בשטח הרצועה, במספר גושי התיישבות שמטרתם הייתה לחצוץ בין הערים והיישובים הערביים באזור ולמנוע פעולות טרור לשטח ישראל ('תוכנית האצבעות'). בשנת 1994, במסגרת הסכם אוסלו א' (עזה ויריחו תחילה) מסרה ישראל את השליטה בחלק מגושי ההתיישבות הערביים ברצועה לידי הרשות הפלסטינית, אולם נוכחות ישראלית, אזרחית וצבאית נותרה בשטח הרצועה, סביב גושי ההתיישבות, צירי התנועה ואזור הגבול בין הרצועה למצרים ('ציר פילדלפי'). במהלך האינתיפאדה השנייה ('אירועי גאות ושפל'; 2000-2005) החל ירי תמ"ס של פצצות מרגמה ורקטות קאסם מהרצועה אל שטח ישראל, תחילה לשדרות וליישובי עוטף עזה.

בקיץ 2005, בעקבות החלטת ממשלה יצאה לפועל תוכנית 'ההתנתקות' במהלכה פינתה ישראל את 21 יישובי חבל עזה, וצה"ל פינה את שטח הרצועה לגמרי. כוחות אוגדת עזה נערכו מחוץ לשטח הרצועה במערך מגנני, וארגוני הביטחון של הרשות הפלסטינית השייכים לארגון הפת"ח התבססו בשטח הרצועה. למרות פינוי כוחות צה"ל משטח הרצועה המשיכו באופן כמעט רציף המתקפות לכיוון ערי ויישובי ישראל. ביוני 2007 השתלט ארגון הטרור חמאס על הרצועה והוציא להורג בצורה אכזרית חלק מאנשי מנגנוני הביטחון של הרש"פ. מאז התעצמו פעולות הטרור לשטח ישראל.

בדצמבר 2008, בעקבות ירי בלתי פוסק לכיוון יישובי עוטף עזה וערי דרום מישור החוף יצא צה"ל למבצע 'עופרת יצוקה' במטרה להפסיק את השיגורים לישראל, לפגוע בתשתיות הטרור של חמאס ולהסיר את האיום מעל תושבי הדרום. במהלך המבצע השתלטו כוחות זרוע היבשה על שטחים ברצועה, והתפנו מהם באופן חד צדדי בתום המבצע. ארבע שנים מאוחר יותר, בנובמבר 2012, ובעקבות גל של מתקפות טרור מהרצועה יצא צה"ל למבצע 'עמוד ענן'. במבצע, שהחל עם חיסולו של אחמד ג'עברי, המפקד בפועל של הזרוע הצבאית של החמאס ברצועה, תקף חיל האוויר אלפי מטרות של ארגוני הטרור. לאחר סיום המבצע התמקד חמאס בשיקום התשתית הצבאית שלו ברצועה. אחד הפרויקטים המרכזיים של הארגון היה בניית מערכת מנהרות מסועפת מתחת לשטח הרצועה. מטרת המנהרות הייתה התקפית- לאפשר מעבר לשטח ישראל בלי לעבור את גדר הגבול, והגנתית- לאפשר בריחה לתווך התת קרקעי במקרה של כניסת כוחות צה"ל לשטח הרצועה.

# הרקע האזורי

מאז סיום מבצע 'עמוד ענן' ועד לסוף חודש מאי 2014 נפלו בשטחי מדינת ישראל 103 רקטות ופצמ"רים. ב-3 ביולי 2013 הדיח גנרל אל-סיסי, שר ההגנה המצרי, את הנשיא המכהן, מוחמד מורסי, ותפס את השלטון, וכשנה אחר כך, ב-8 ביוני 2014 הושבע כנשיא מצרים. מצרים שבהנהגתו יצאה למאבק בגורמי טרור אסלאמיים בסיני שנתמכו על ידי ארגוני טרור ברצועת עזה בהם חמאס.

בעקבות הדחת מורסי ועלייתו של הגנרל סיסי לשלטון במצרים, הפך החמאס בעיני מצרים מידיד לאויב. הצבא המצרי החל להרוס מנהרות הברחה רבות, ושיבש את זרם ההברחות. פעולות אלו פגעו קשות בהכנסות החמאס וביכולתו לשלם משכורות לאנשיו, והובילו את החמאס למצב של חדלות פירעון עקב אי-תשלום משכורות לאנשיו בחודשים מאי-יוני 2014. בעקבות אי-תשלום המשכורות, פרצו עימותים פנימיים אלימים ברצועת עזה. להחרפת המצב תרמה העובדה שחודש יולי 2014 חל במקביל לחודש הרמדאן, בו באופן מסורתי הוצאות משק הבית הערבי עולות על הממוצע.

# הרקע המערכתי

שלושה נערים ישראלים, גיל- עד שעאר, נפתלי פרנקל ואייל יפרח נחטפו בצומת אלון שבות שבגוש עציון ב- 12 ליוני 2014 על ידי מחבלי חמאס ונרצחו באותו לילה. בעקבות הרצח, שנחשב בתחילה לחטיפה, יצא צה"ל למבצע "שובו אחים" במסגרתו פעלו יחידות רבות של צה"ל כדי לאתר את הנערים. מטרות המבצע כללו גם פגיעה בתשתיות חמאס ברחבי יהודה ושומרון. במסגרת זו נעצרו למעלה מ-400 מחבלים, מרביתם אנשי חמאס, לרבות כ-50 אסירים ששוחררו במהלך עסקת שליט. בין העצורים היו גם בכירי חמאס, ובהם יו"ר הפרלמנט הפלסטיני, עזיז דוויק, ודובר חמאס לשעבר, חסן יוסף ח'ליל.‏ במהלך המבצע נחשפו מצבורים גדולים של אמצעי לחימה. בשבוע השני של המבצע חשפו לוחמי יהל"ם **מנהרות תת-קרקעיות רבות** שחפרו מחבלים באזור חברון.‏ ב-30 ביוני, שבועיים וחצי לאחר החטיפה, נמצאו גופותיהם של שלושת הנערים בחורבת ארנב ממערב לחלחול. *במסגרת מבצע 'שובו אחים' פעלו כוחות צה"ל במסירות וללא לאות, במשך שבועיים וחצי רצופים בחיפושים במתאר הררי מורכב. חלק מיחידות אלו המשיכו כמעט ברציפות לפעילות ההתקפית ברצועה במבצע צוק איתן.*

במקביל למבצע, החלו המחבלים, מיום ראשון ה- 29 ביוני לשגר מדי יום רקטות ופצצות מרגמה מרצועת עזה לעבר ישראל. באותו היום שוגרו 2 רקטות ו- 2 פצמ"רים. למחרת חלה הסלמה בירי מהרצועה ו- 16 רקטות קסאם התפוצצו בשטחי ישראל. ביום שלישי, ה- 1 ליולי, שעות ספורות לאחר מציאת גופות של שלושת הנערים, פתח חיל האוויר הישראלי בתקיפות על מבנים ששימשו לפעילות טרור ועל משגרים מוטמנים. באותו היום נורו לעבר ישראל 20 רקטות. במסגרת זו נורתה רקטה לאופקים לאחר חודשים ארוכים שהעיר לא הייתה במעגל האש. למחרת החלו מהומות בירושלים לאחר הירצחו של הילד הערבי מוחמד אבו חדיר, יום קודם.

ב- 3 ביולי, החל מאמץ להפסקת אש בתווך המצרים אולם מחבלי החמאס הגיבו בירי מתגבר של 55 רקטות ופצמ"רים כאשר גם העיירות אופקים ונתיבות הפכו ליעדים בנוסף ליישובי עוטף עזה. ביום המחרת, לראשונה מאז "עמוד ענן" נורתה רקטה לעבר באר שבע ויורטה באמצעות מערכת "כיפת ברזל". רקטות שוגרו לעבר חוף אשקלון, עוטף עזה ואופקים. בליל ה-6 ביולי הפציצה ישראל מנהרה באזור כרם שלום. שבעה פעילי חמאס שניסו להיכנס למנהרה לאחר ההפצצה נהרגו. לפי הערכות, דרך המנהרה היו אמורים לצאת 'ביום פקודה' עשרות מחבלים שיתקפו את יישובי האזור. בתגובה הרחיב חמאס את ירי הרקטות, וירה כ-40 רקטות לטווח של יותר מ-40 ק"מ( אזור אשדוד).

לנוכח ירי הרקטות הנרחב על ישראל, וכדי לפגוע בתשתיות הטרור של חמאס, להשיב את השקט לאזרחי ישראל ולהרתיע את ארגוני הטרור החליטה ממשלת ישראל ב-7 ביולי 2014 על הוצאתו לפועל של מבצע **'צוק איתן',** מבצע צבאי נרחב כנגד ארגוני המחבלים ברצועת עזה.

**2.** **האויב**

# סדר כוחות

שש חטיבות בערים ועיירות המרכזיות ברצועת עזה: עזה, ח'אן יונס, ג'בליה, בית חאנון, בית לאהיה ורפיח. 3 חטיבות מרחביות (לבניין הכוח): דרום, מרכז וצפון - אחראיות על אספקה והדרכה ויכולות לצוות ולארגן מסגרות לוחמות.

עוצמה: כ-25,000 מחבלים לפי הפירוט הבא:

• גדודי עז א-דין אל-קסאם: 15,000 – הזרוע הצבאית של החמאס.

• הכוח המבצעי-התקפי: 6,000.

• ה"מוראביטון": כמה אלפים (עורף של סייענים ולוגיסטיקה).

• בנוסף, אלפי מחבלי גא"פ (ג'יהאד אסלמי פלסטיני) וארגונים נוספים.

# אמצעי לחימה

• **10,000 רקטות, מהן כ- 1,000 בינוניות וארוכות טווח, לפי הפירוט הבא**:

• כמה מאות רקטות לטווחים של עד 80 ק"מ (הטווח שלהן מגיע עד לת"א ומרחב גוש דן ועד לירושלים).

• כמה אלפי רקטות לטווחים של עד 40 ק"מ (הטווח שלהן מגיע עד לבאר שבע, אשדוד, קריית גת, קריית מלאכי).

• כמה אלפי רקטות לטווחים של עד 20 ק"מ(הטווח שלהן מגיע עד לשדרות

• ולאשקלון).

• כ- 100 טילים נגד טנקים מסוג:M133 - "קורנט".

• כ- 1,000 מרנ"טים RPG-7 – נגד רכב, רק"ם עם מיגון קל, בתים וביצורים.

• כמה מאות מרגמות 60 מ"מ; 82 מ"מ; מרגמות 120 מ"מ. טווח ירי: 3-15 ק"מ.[1]

# היערכות ופעילות

מאז סיום מבצע "עמוד ענן" (נובמבר 2012) נקט חמאס ברצועת עזה במדיניות של ריסון יחסי. אולם במקביל, התמקדה פעילותו בשני אפיקים, והם:

א. **הרחקת "טביעת האצבע" של הטרור מהרצועה**. המשך מימון, הכוונה וביצוע טרור נגד ישראל, בהפעלה מרחוק מהרצועה, ובפועל "ייצוא הטרור" אל מחוץ לגבולות הרצועה. במסגרת זו, פעל חמאס, נמרצות, לשיקום תשתיותיו הצבאיות באיו"ש, ולהקמת תשתיות חדשות שם, תוך מימון והכוונת הפעילים לביצוע פיגועי טרור נגד ישראל.

ב. התעצמות ובניין הכוח לקראת "המערכה הבאה" מול ישראל, שבאה לידי ביטוי בהברחות אמל"ח, ייצור מקומי ושדרוג יכולות הכוח הצבאי של החמאס. בתחום ההתעצמות ביקש חמאס, בראש ובראשונה, לחדש את מלאי האמל"ח שברשותו, בדגש על נשק תלול מסלול (להלן: תמ"ס), כלומר: רקטות ופצצות מרגמה. מלאי זה הידלדל מאוד, במהלך ימי מבצע "עמוד ענן", שכן אז נורו לעבר ישראל, בידי חמאס, למעלה מ-1,500 פריטי נשק תמ"ס. בנוסף, פעל חמאס להשגת פרטי אמל"ח תיקני ואיכותי **נגד טנקים (נ"ט) ונגד מטוסים (נ"מ)**. לצורך השלמת המלאי, הציב חמאס בראש סדר העדיפויות שלו את נושא הברחות האמל"ח לרצועה, לרבות של נשק שמקורו באיראן.

ג. במקביל, ונוכח הקשיים שנערמו על מאמציו להברחות אמל"ח, פנה חמאס לשדרוג היכולות **לייצור עצמי של אמל"ח ברצועה**. במסגרת זו, נרכשו והוכנסו לרצועה אמצעים טכנולוגיים חדישים וחומרי גלם חדשניים, כולל ממדינות במזרח אסיה, ואף הובאו לרצועה מומחים בתחומים אלה, כדי לסייע לחמאס בפיתוח. בכלל זאת, שודרגו הרקטות מייצור מקומי להגדלת הטווחים, מעבר לטווח של 70-50 ק"מ, לשיפור דיוק הפגיעה ולהגדלת כוח ההרס שלהן.

ד. לצד ההתחמשות והגדלת המלאים, פעל חמאס **לשדרוג יכולותיה של הזרוע הצבאית שלו**. זאת, באמצעות הוצאת עשרות פעילים לאימונים ולהכשרות, כולל בחו"ל, ועל ידי אימוץ ופיתוח מתווי פעילות נוספים. בין אלה יוזכרו: פיתוח **פעילות בתווך הימי**, שביטוי לכך ניתן בניסיון הפיגוע סמוך לזיקים (8 יולי 2014), באמצעות חדירה מהים, ופיתוח התווך האווירי, כדוגמת הניסיון לייצר כטב"מ (כלי טייס בלתי מאויש) והפיכתו לכלי תופת, באמצעות העמסתו בחומרי נפץ.

# הכנת התווך התת קרקעי

בנוסף, רוכז בחמאס מאמץ עצום בפיתוח **התווך התת-קרקעי.** השטח יועד להוות בסיס למפקדת הזרוע הצבאית של החמאס, להוות בסיס לוגיסטי עיקרי ללחימה במרחב וכשכזה להכיל את כל גורמי ההספקה, חימוש ורפואה הדרושים ולהוות בסיס מנוחה והדרכה למחבלים לפני ביצוע משימות ולאחריהן.

על מנת להימנע מגילוי הפעילות, נחפרו קילומטרים רבים של מחילות תת-קרקעיות במספר מפלסים עד לעומק של 30 מ', אשר משמשים כבונקרים למפקדות, למחסני מזון ותחמושת, כיתות לימוד וחדרי מנוחה וסדנאות לייצור אמצעי לחימה, ציוד לחימה, ושיקום אמצעים שנפגעו ובכלל זה שימוש בפצצות אוויר ופגזי אויב שלא התפוצצו ליצירת מטעני חבלה ופצצות למיניהן.

על מנת למנוע גילוי מערכת המחילות התת-קרקעיות ע"י פטפוט מקרי של תושבי הכפרים והערים שמעל, נאכפת משמעת ברזל על התושבים שחיים באזור ולמעשה הם נוצלו כהסוואה והטעיה של התווך התת-קרקעי. אולם בעיקר נעשה מאמץ עילאי למנוע גישה של תושבים תמימים או סיורים מקריים של צה"ל לגילוי המחילות, זאת ע"י ביצור ומכשול אינטנסיביים של דרכי הגישה בכוח לפתחי הכניסה והיציאה. ביצורים ומכשולים אשר אמורים לעמוד בפני התקפות מוגבלות של האויב, עד רמת גדוד בכל גזרה.

הביצורים כללו עמדות נשק קל (כולל צלפים), עמדות מרגמות ומטל"רים מוסוות היטב אשר ניתן לנוע ביניהן במחילות תת-קרקעיות שפתחי הכניסה והיציאה מהם בלתי נראים או בשבילים מסומנים מראש בתוך השטח הבנוי. פתחי האוורור של המחילות הוסוו אף הם בצורה שלא תאפשר גילוי. המכשולים בדרכי הגישה כללו מלכודות-פתאים למיניהן תוך שימוש במטעני חבלה, ומלכודים למיניהם הכוללים מוקשים רגילים, רימוני-יד המחוברים לתיל ממעיד ועוד כהנה וכהנה.

המערכת כולה ניזונה מבארות מים אשר נחפרו מתחת למפלס התחתון ולא הייתה תלויה בהספקת מים מבחוץ. בנוסף נחפרו מחילות מילוט לעבר שפת הים בהם ממתינות סירות במקומות מסתור שהוכנו מראש. כל חדר וכל מחסן נבנו מראש כך שניתן יהיה לגישה וליציאה באמצעות מחילות ראשיות ומשניות. הקרקע אשר הרכבה מחוואר וחול אפשרה חפירה קלה אולם מצריכה תמיכות עץ או בטון בשל ההרכב שלה. המחילות נבנו עם מערכת ניקוז משוכללת המונעת הצפתן ועם גומחות בקצות קטעים חפורים לבלימת הדף פיצוץ או התפשטות אש לקטעים נוספים.

כמו כן הוכנו **מערכי שיגור תת-קרקעיים לנשק תלול-מסלול**, שמכוון כלפי ישראל, וכן חפירת מנהרות רבות, לא רק לצורכי מסתור ומחסה, אלא גם **מנהרות התקפיות חוצות גדר**, ואף מנהרות תופת.

מאמצי ההתעצמות הצבאית שנעשו בתקופה זו נועדו לתת לחמאס אפשרות לבנות את עוצמת האש שלו נגד ישראל, להגדיל את אורך הנשימה האופרטיבי ולהרחיב את טווח האיום על העורף הישראלי, דבר שבא לידי ביטוי כבר בימים הראשונים של מבצע "צוק איתן".

**3.** **מטרות מבצע "צוק איתן"**

א. הגנת מדינת ישראל בכלל ויישובי הדרום בפרט, מפח"ע היוצא מרצועת עזה ובכלל זה: ירי תמ"ס, וחדירות מחבלים מהים האוויר והיבשה.

ב. הפסקת ירי התמ"ס מרצועת עזה לעבר מדינת ישראל.

ג. השמדת המנהרות ההתקפיות של החמאס ברצועת עזה – מטרה שנוספה לקראת השלב הקרקעי של המבצע.

ד. השבת ההרתעה מול חמאס וביסוס שקט ויציבות ביטחונית לאורך זמן, תוך כדי פגיעה משמעותית בחמאס ובשאר ארגוני הטרור.

מספר ימים לאחר פתיחת המערכה הודיע הרמטכ"ל, רא"ל בני גנץ:

"מול מטרות המבצע, כפי שהוגדרו על ידי הדרג המדיני, צה"ל פעל בצורה רחבה, עמוקה וניכרת בעוצמת הפגיעה בחמאס. אנחנו מטפלים במערך מנהרות התקפיות שפרוס לאורך כל השטח. זו משימה מורכבת. צעד אחר צעד, ציר אחר ציר, היתקלות אחר היתקלות".

ראש הממשלה בנימין נתניהו הודיע: "אנחנו צריכים להיות ערוכים למערכה ממושכת. אנחנו נמשיך לפעול בתקיפות ושיקול דעת עד השלמת משימתנו... לא יתכן שאזרחי מדינת ישראל יחיו תחת איום מוות של טילים וחדירה ממנהרות מוות, הן מלמעלה והן מלמטה. גם בשעה זו אנחנו ממשיכים בפעולה לפגיעה במנהרות הטרור. לא נסיים את המבצע בלי טיפול במנהרות שכל מטרתן השמדת אזרחנו, הרג ילדינו".

מפקד אוגדה 162 תא"ל נדב פדן כתב: "הנדרש מכוחותינו הינו הפסקת הירי לעורף ישראל תוך השמדת האויב, תשתיות הלחימה ומרחבי השיגור בגזרת הלחימה האוגדתית. פגיעה משמעותית תבוא לידי ביטוי בצורך בשיקום ארוך של ארגוני הטרור, בהגברת ההרתעה ובפגיעה משמעותית בנכונות החמאס להתמודדות נוספת עם ישראל. כוחות האוגדה יפעילו כוח קטלני, ינצחו בכל עימות ויעשו זאת תוך שמירה על רוח צה"ל וערכיו - זוהי שעת מבחן ליחידותינו, בהיבט המבצעי והערכי כאחד. הצלחת התמרון - אחריותנו. אנו נדרשים לבצע תמרון זריז, רציף ואפקטיבי. לשם כך עלינו להפגין מקצועיות ונחישות למימוש ההישג המבצעי הנדרש. עיניי אזרחי ישראל ותושבי הדרום בפרט נשואות כעת אלינו, ואנו נדרשים לממש את ייעודנו ומשימתנו. זוהי מלחמה על הבית".

**4.** **מהלך הקרב**

**השיטה**: מגננה ובמקביל הפעלה גמישה של כוחות צה"ל בשטחנו ובשטח האויב.

**המשימה: פיקוד הדרום** יגן במרחבו, ישתלט על המנהרות ההתקפיות וישמיד אותן. על מנת לחזק את ההרתעה ולהקנות ביטחון לתושבי הדרום.

המבצע הוכר כמבצע פיקודי[2] ונוהל ע"י אלוף פיקוד הדרום סמי תורג'מן ממפקדת הפיקוד בבאר-שבע. גורמים של חיל האוויר, המטכ"ל והשב"כ פרסו למפקדת פיקוד הדרום ושולבו כצוותי מודיעין ותקיפה משותפים לצורך המבצע. כיוון שהמבצע התרחש בזירה אחת בלבד, יכול היה צה"ל על כלל זרועותיו וחילותיו לרכז את כל כוחו לתמיכה בפיקוד הדרום.

# כוחות צה"ל:

**·** פיקוד הדרום, בפיקוד האלוף סמי תורג'מן.

**·** חיל האוויר, בפיקוד האלוף אמיר אשל.

**·** פיקוד העורף, בפיקוד האלוף אייל אייזנברג.

**·** חיל הים, בפיקוד האלוף רם רוטברג.

3 אוגדות: עזה (143), "געש" ( 36) ו"הפלדה" (162), 12 חטיבות סדירות ועוד 82,200 אנשי מילואים.

**5.** **הפעילות העיקרית במבצע**

ניתן לחלק באופן כרונולוגי את מבצע צוק איתן לשלושה חלקים עיקריים:

א. שלב המערכה האווירית והבלימה בעורף (8-17 ביולי)

ב. שלב המתקפה הקרקעית (17 ביולי- 5 באוגוסט), ולאחר מכן הניסיונות להביא להפסקת אש

ג. שלב הלחימה האחרון (19-26 באוגוסט) שכלל אד מהאוויר ומנגד, ללא תמרון קרקעי.

שלב א' – המערכה האווירית, 8-17 יולי 2014

הפעילות המבצעית בשלב הראשון התאפיינה בעיקר בתקיפות והפצצות מן האוויר שביצע חיל האוויר הישראלי וכן תקיפות מהים וכמה הפגזות ארטילריות. התקפות צה"ל כוונו אל עבר תשתיות טרור, משגרים מוטמנים, מפקדות, מחסני אמל"ח, מנהרות תת-קרקעיות וכן בתים של מחבלים בכירים בחמאס ובג'יהאד האסלאמי.

מנגד, המחבלים ירו מדי יום למעלה מ-120 רקטות אל עבר עוטף עזה, יישובי הדרום, השפלה וגוש דן ולעתים אף רחוק יותר לאזורים כמו השרון, זיכרון יעקב, דימונה וירושלים.חמאס שיגר רקטות גם מבתי ספר, בתי חולים וכן ממתקנים של אונר"א, תוך שימוש באזרחים כמגן אנושי. ארגוני הטרור ניסו כל העת לבצע 'פיגועי איכות' שכללו חדירה לשטח ישראל, פגיעה בתושבים או חיילים וניסיונות לחטיפת חיילים.

להלן נציג את האירועים העיקריים שהתרחשו בתקופה זו.

ביום הראשון למבצע הפיץ פיקוד העורף הגבלה על התקהלויות (לראשונה מאז מבצע "עמוד ענן").המועצות האזוריות בדרום עברו לנוהל פעילות חירום.

**ניסיון חדירה מהים שנכשל:** כבר באותו היום, 8 ליולי, בשעה 18.48 זיהתה תצפית של חיל הים ארבעה מחבלים חמושים שחדרו לשטח הארץ דרך הים והתקדמו לעבר קיבוץ זיקים מצפון לרצועת עזה. כוחות שהוזנקו לעברם נתקלו באש נק"ל ורימונים. אחד החמושים הניח חגורת נפץ עם לבנת חבלה על הדלת האחורית של טנק מרכבה שהיה במגע עמם. החגורה התפוצצה אולם לטנק נגרם נזק מועט בלבד ואנשי צוותו לא נפגעו. הטנק, כלים של חיל הים וחיל האוויר ירו לעבר המחבלים אשר נהרגו כולם. בחילופי האש היו לכוחותינו 2 פצועים קל. האירוע המסוכן סוכל בזכות ערנות של כוחות התצפית, ונחישות וחתירה למגע של כוחות חי"ר, הנדסה שריון, אוויר וים במטרה לסגור על המחבלים ולמנוע מהם לבצע פיגוע איכות.

במהלך תקופה זו, ב- 13 ליולי, פשט כוח של **שייטת 13** על מתחם שיגור של רקטות ארוכות טווח. היעד נפגע ובחילופי האש נפצעו 4 לוחמי השייטת שפונו לבית חולים בארץ.

ב- 14 ליולי הופל **מזל"ט מתאבד** של החמאס מעל אשדוד באמצעות טיל "פטריוט".

שלב ב' – המערכה הקרקעית, 17 יולי – 5 אוגוסט

ב- 17 ליולי, שעות מספר לפני שאמורה הייתה להיכנס לתוקף הפסקת אש הומניטרית שישראל הסכימה לה, עשו מחבלי החמאס מאמץ נוסף לתקוף במשולב את מדינת ישראל בדרך האוויר והיבשה, וזאת בנוסף להמשך ירי התמ"ס.

**ניסיון החדירה במעבר סופה.** בשעה 04.20 זיהו תצפיות צה"ל 13 מחבלים חמושים היוצאים מפתח מנהרה התקפית כ- 250 מטר בתוך שטח מדינת ישראל בכוון קיבוץ סופה. כוחות הוזעקו למקום ובוצעו חסימות בצירים המובילים לאירוע. המחבלים הבינו כי נתגלו ונמלטו לעבר המנהרה. לאחר מספר דקות בוצעה תקיפה אווירית של פתח המנהרה ובסריקות שבוצעו לאחר מכן נמצא פתח יציאה ואמל"ח רב לידו ובתוך המנהרה. אמל"ח זה כלל 3 חביות חנ"ם מוכנות לפיצוץ, מטולי נ"ט RPG-7, רקטות נ"א, לבנות חבלה, רימוני יד, רובי קלצ'ניקוב, מקלע PK ומטעני כלימגור. בדיעבד הסתבר כי כוח המחבלים מנה 17 איש מהם נהרגו כנראה 8 מחבלים. גם כאן, נחישותם וערנותם של הכוחות מנעו פיגוע קשה בתוך תחומי ישראל. באותו היום גם הופל **מזל"ט מתאבד נוסף**, הפעם מעל אשקלון.

# ראשית הפעילות הקרקעית

בעקבות המשך הירי וניסיונות הפיגוע לכיוון מדינת ישראל הורתה ממשלת ישראל לצה"ל על מעבר לפעולה קרקעית בתוך תחומי הרצועה. הרעיון המבצעי של פיקוד הדרום היה לבצע **פשיטה פיקודית** באמצעות 3 אוגדות, להשמיד את המנהרות ההתקפיות של החמאס, ולאחר השלמת המשימה לסגת לשטח מדינת ישראל. הפשיטות הקרקעיות הביאו את כוחות צה"ל לעומק שלרוב לא עלה על 3 ק"מ בתוך הרצועה.

פשיטות אלו בוצעו ע"י 10 חטיבות סדירות במסגרת שלוש האוגדות במקביל כאשר:

· אוגדה 162 בפיקוד תא"ל נדב פדן ובהרכב 3 חטיבות: חי"ר 933 (נח"ל) 261 (בה"ד 1), וחטיבת שריון 401, פשטה בצפון-מזרח הרצועה במרחב בית חנון, הכפר ג'באליה ובית לאהיה.

· אוגדה 36 בפיקוד תא"ל איציק תורג'מן ובהרכב 4 חטיבות: גולני, 828 (ביה"ס למ"כים) וחטיבות השריון 7 ו- 188 פשטה במרכז הרצועה במרחב אל-מע'אזי, בריג', נוציראת, זיתון סג'עיה.

· אוגדת עזה (143) בפיקוד תא"ל מיקי אדלשטיין ובהרכב 3 חטיבות: 84 (גבעתי), 35 (הצנחנים), וחטיבת שריון 460 פשטה בדרום-מערב הרצועה במרחב דיר-אל-בלח, חירבת א'חזעה, בני סוהילה, עבסאן, רפיח.

· בנוסף, המשיכה אוגדת עזה להיות אחראית על גבול הרצועה לכל אורכו באמצעות שתי חטיבותיה המרחביות גם בעורף אוגדות 36 ו- 162.

הלחימה הקרקעית ברצועה בוצעה באמצעות צוותי-קרב-חטיבתיים (צק"חים) וצוותי-קרב גדודיים ולא עם חטיבות וגדודים אורגניים. זאת תוך שילוב בין זרועי עם האוויר והים ושיתוף בין חיילי הדוק בין השריון-החי"ר-ההנדסה-הארטילריה והאיסוף הקרבי.[3] לראשונה בתולדות צה"ל פעלו הכוחות הלוחמים כולם במערכת שליטה ובקרה משותפת ומקושרת המאפשרת קבלת החלטות על סמך תמונת מצב אחידה המצויה על גבי צגי מחשב אצל המפקדים כולם עד לרמות הנמוכות ביותר. יכולת זו, שנתמכה בטכנולוגיה מתקדמת ובמודיעין מדויק, אפשרה העברה חלקה ויעילה של מסק"ר מגזרה גדודית אחת למשנה וכנ"ל אמצעי אש אחרים.

כוחות ההנדסה היו בליבת הפעילות, באיתור, חשיפה והשמדה של המנהרות ההתקפיות. כאשר כוחות החי"ר והשריון מאבטחים אותם.[4] המהלך הביא לפגיעה ב- 32 מנהרות התקפיות. על פי הערכת אמ"ן במהלך המבצע נפגע הרוב המוחלט של מערכת המנהור ההתקפי של חמאס.

עם הגעת כוחות צה"ל לקצוות אשר שוערו כתחילת המנהרות בעומק שטח רצועת עזה, הם נעצרו ונערכו לשהייה ארוכה בשטח עד לסיום העבודות ההנדסיות של איתור המנהרות ההתקפיות ונטרולן. שהייה זו אשר בוצעה ב"מגננים" בהם התקבלה ההספקה, בוצעו תיקונים בכלים ואף שימשו למנוחה, הייתה בעייתית והפכה לנקודת תורפה, כאשר המחבלים ניסו להסתנן לקרבת המגננים ולנסות לפגוע בחיילים ואף לבצע פיגוע חטיפה. במשך 20 ימי הפשיטה הקרקעית התנהל דו-קרב שוחק בין חיילי צה"ל שחסו מאחורי סוללות עפר לבין המחבלים שניצלו את השטח הבנוי מסביבם לניסיונות פגיעה וחטיפת חיילים בלילה, בשעות הדמדומים או עם שחר. יחידות צה"ל השתמשו פעמים רבות במגננים כשטח בסיס ממנו יצאו לפשיטות חפש-והשמד וחזרו אליהם. נוכחות השריון אפשרה העתקה מהירה של כוחות מגזרה לגזרה לטיפול בבעיות בלתי צפויות או להכרעת נקודת התנגדות ספציפית. כך קרה, לדוגמה, עם הנעת חט' 401 מבית לאהיה לבית חאנון ועם גד' 53 ממועזי לסג'עיה.

במקביל, המחבלים המשיכו בירי הרקטות לעבר ישראל, אך כמות השיגורים פחתה, כך שבשלב זה נורו כ-100 רקטות בממוצע מידי יום לישראל, לעומת כ-150 בממוצע ליום בשלב הפתיחה של המבצע.

# פעילויות התקפיות מרכזיות

אוגדה 162 פעלה במרחב צפון מזרח הרצועה כדי לפגוע בתשתיות הטרור ולהשמיד מנהרות התקפיות. האוגדה הצליחה במהלך פעילותה להשמיד שש מנהרות התקפיות. ב-25 ביולי יצא צק"ח נח"ל (933) שפעל במסגרת האוגדה למתקפה חטיבתית מתואמת על בית חנון, במהלכה התמודדו לוחמי גדוד 931 של הנח"ל עם לוחמי כוח מובחר של החמאס, כוח **הנוחבא'** בסמטאות העיר. בכלל המבצע הצליח הצק"ח להרוג כ-220 מחבלי חמאס, ולהפוך את גדוד בית חנון של הארגון לגדוד בלתי כשיר מבחינת מבצעית. במקביל פעל צק"ח 401 במרחב ג'באליה שבצפון הרצועה.

אוגדה 36 יצאה למתקפה כ-48 שעות לאחר תחילת שלב הפעולה הקרקעית ופעלה במרכז הרצועה, במרחב אל-מע'אזי, בריג', נוציראת, זיתון סג'עייה. צק"ח 1 (גולני) התמודד מול אתגרים רבים במהלך ההשתלטות על שכונת סג'עייה, אחד ממעוזי חמאס ברצועה, ובין השאר נגמ"ש של גדוד 13 ספג פגיעת נ"ט ושבעה מלוחמי הגדוד נהרגו באירוע. למרות האתגרים הרבים בעת הלחימה בתוך התווך הבנוי ומול איום המנהרות הצליחה האוגדה לפגוע בכ-700 מחבלים (הכמות כוללת פצועים והרוגים יחד) ולהשמיד 11 מנהרות התקפיות, חלקן בסיוע חיל האוויר.

אוגדת עזה (143) פעלה בדרום הרצועה כדי לפגוע במנהרות ובתשתיות טרור. כוחות האוגדה התמודדו עם מספר ניסיונות לחטיפת חיילים. ב-25 ביולי הצליח כוח צנחנים ושריון לסכל חטיפת לוחמי הנדסה על ידי מחבלים שיצאו מפיר מנהרה בחורבת אחז'עה. ב-1 באוגוסט פעלו כוחות של גדס"ר גבעתי באזור רפיח כדי לחשוף תוואי מנהרה. במהלך הפעילות נהרגו רס"ן בניה שראל וסמ"ר ליאל גדעוני ז"ל, ונחטף סגן הדר גולדין ז"ל לתוך מנהרה. כוחות הגדס"ר ירדו לתוך המנהרה כדי לנסות ולאתר את גולדין. לאחר מכן התקדמו כוחות האוגדה מערבה, הגיעו עד לציר האורך ש הרצועה ('טנצר'), הנקודה המערבית ביותר אליה הגיע צה"ל במבצע צוק איתן, במטרה לשבש את החטיפה ולפגוע בצורה עוצמתית במחבלים.

# הגנת הגבול

בעת שכוחות פיקוד הדרום היו עסוקים בהשמדת המנהרות בתוך הרצועה, ניסו המחבלים לבצע מספר פיגועי חדירה לשטח ישראל דרך מנהרות התקפיות ובדרך האוויר.

**ב-** 19 ביולי בשעה 09.00 נתקל חפ"ק חטיבת שריון 188, על 3 ג'יפים, **צפונית לכיסופים**, עם 9 מחבלים לבושים במדי צה"ל שיצאו ממנהרה בשטח מדינת ישראל. לכוחותינו היו בתקרית 2 הרוגים ו- 4 פצועים, בהם המח"ט. אנשי החפ"ק הצליחו להרוג מחבל אחד, השאר ברחו חזרה למנהרה ולשטח הרצועה. בדרכם, הסבו המחבלים נזק למוצבים ומתקני צה"ל בקרבת הגדר. המחבלים השאירו בשטח אמל"ח רב שכלל רקטות RPG-7 ו- RPG-29, מוקשים, רימוני יד, לבנות חבלה ורובי סער מסוג קלצ'ניקוב.

באותו היום, בשעה 15.00 אחר הצהריים, **ממערב לכיסופים**, יצאו שני מחבלים ממנהרה וירו נק"ל ונ"ט לעבר דחפור D-9 שעבד במקום. הכוח השיב ירי לעבר המחבלים, בעקבותיו התפוצצה חגורת נפץ של אחד מהם והוא נהרג, השני נדרס ע"י ה- D-9. על אחד מהמחבלים ההרוגים נמצאו אזיקונים וסם הרדמה, דבר שהעיד על הכוונה לחטיפת חיילים.

יומיים אחר כך ב- 21 ליולי בשעה 09.20 חדרה קבוצת מחבלים לשטח ישראל ליד **קיבוץ ניר עם,** באמצעות מנהרה התקפית. בכוונתם היה לבצע מארב לרכב הנע על הכביש ובמקביל לבצע הרג בישוב. **מג"ד "גפן" מבה"ד 1 סא"ל דולב קידר ועוד** 3 חיילים נהרגו מירי RPG ונק"ל מטווח קרוב על רכב המג"ד שבוצע על ידי המחבלים. באירוע נהרגו 9 מחבלים ונמצא אמל"ח רב, בין השאר, מטולים ורקטות RPG-7, רימוני יד, 2 חגורות נפץ, כלימגורים ורשת הסוואה.

ב- 28 ביולי בשעה 1845, חדרה לשטחנו קבוצה של 7 מחבלים, בסמוך **לקיבוץ נחל עוז**. היא תקפה כתה בת 8 לוחמים מגדוד 17 ששהתה בקרבת **מצד (פילבוקס)** במקום. באירוע נהרגו 5 לוחמים ו- 2 נפצעו. המחבלים חזרו למנהרה ולשטח הרצועה ללא נפגעים לאחר שהשאירו במקום 4 קלצ'ניקובים ו- 2 מטולי RPG-7.

כמו כן חוסלו 2 מחבלים שניסו לחדור עם מצנחי רחיפה באזור רפיח.

בכלל הניסיונות האלו לא הצליחו ארגוני הטרור לחדור ליישובי ישראלי, לפגוע באזרחים ישראלים או לחטוף חייל צה"ל.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

החל מ-26 ביולי ניסו גורמים בינלאומיים מספר פעמים להגיע להפסקת אש הומניטרית בין צה"ל לחמאס, אך בעוד שישראל הסכימה ליוזמות אלה חמאס הפר את הפסקות האש פעם אחר פעם. ההפרה החמורה ביותר התרחשה ב-1 באוגוסט, אז חמאס תקף 3 חיילים וניסה לחטוף אחד מהם. ב-5 באוגוסט סיימו כוחות פיקוד הדרום את פעילותם כנגד מנהרות החדירה ובתוך יממה, נסוגו לשטחנו ונערכו מחדש מסביב לרצועה, בכך תם חלק זה של המבצע.

**ב-11 באוגוסט 2014** הושגה הפסקת אש נוספת של 72 שעות. משלחות ישראל, חמאס והרשות הפלסטינית הגיעו למצרים לדיון בהסדרה ארוכת טווח בתיווך מצרי, שהתבססה על היוזמה המצרית. עם סיום סבב השיחות, הוכרז ב-13 באוגוסט 2014 על הארכת הפסקת האש בחמש יממות נוספות במהלכה נמשכו המגעים בין הצדדים. ב-18 באוגוסט 2014 מועד פקיעת ההארכה, פרסמה מצרים הודעה רשמית לפיה הסכימו הצדדים להאריך את הפסקת האש ל-24 שעות נוספות כדי לנסות להשלים את המשא ומתן. ב-19 באוגוסט 2014 אחר הצהרים הופרה הפסקת האש ע"י המחבלים, בעקבות ירי שלוש רקטות מרצועת עזה לעבר באר שבע ונתיבות. צה"ל חזר במשך השבוע הבא לתקוף ברצועה, אולם הפעם ללא כניסת כוחות קרקעיים.

שלב ג' – חידוש הלחימה, 19-26 אוגוסט והפסקת אש

שבוע הלחימה הנוסף אשר הביא את המבצע ליומו ה- 50, התאפיין בהמשך החלפת המהלומות האוויריות, המחבלים ירו רקטות ופצמ"רים, אף על גוש דן ומפרץ חיפה וצה"ל השיב בתקיפות אוויריות. בשלב זה גם על מבנים רבי קומות שגרמו להרס רב ומוחשי. חיל האוויר הצליח לבצע סיכול ממוקד בכמה מבכירי החמאס ברצועה. כוחות צה"ל שרוכזו לקראת הפשיטה הקרקעית פוזרו והוחזרו לשגרה. גויסו 20,000 אנשי מילואים לאחר שהקודמים שוחררו.

ב-26 באוגוסט 2014 בשעה 1900, בתום חמישים ימי לחימה, נכנסה לתוקפה הפסקת אש בלתי מוגבלת בזמן. בהסכמת הצדדים, כולל הסכם הפסקת האש פתיחה של המעברים והרחבת מרחב הדיג.[5] ב-30 באוגוסט 2014 הודיע פיקוד העורף על חזרה לשגרה וסגירת המקלטים הציבוריים.[6]

**6.** **קרבות מרכזיים**

# **א.** **קרב היתקלות ברפיח והכניסה למנהרת הטרור**

תאריך: 1.8.2014

מרחב: רפיח

כוחות משתתפים: צק"ח 84 (גבעתי), ת.פ. אוגדת עזה (643)

תוצאות: שלושה הרוגים לכוחותינו, 55 מחבלים הרוגים

## רקע

במסגרת מבצע צוק איתן קבלה אוגדת עזה משימה מפיקוד הדרום ב-8.7.2014 לתקוף לתוך הרצועה, לכבוש שטחים מצומצמים מעברו המערבי של קו הגבול ולהשמיד את מערכת המנהרות במרחב, כדי להגן על תושבי מדינת ישראל.

בתחילת אוגוסט 2014 נכנסה לתוקף הפסקת אש בת 72 שעות שהוכרזה על ידי מזכ"ל האו"ם. עם כניסת הפסקת האש לתוקף נתנה לכוחות צה"ל בשטח הוראה חד משמעית לנצור אש, אך להמשיך במשימתם לסרוק, לאתר ולהשמיד מנהרות התקפיות כדי להגן על תושבי עוטף עזה. ב-1.8.2014 הטילה האוגדה משימה לצק"ח על בסיס חטיבת גבעתי (להלן: צק"ח 84). המשימה הייתה להתקדם שלושה קילומטרים מהגבול מערבה, לתקוף ולהשמיד בתוך 48 שעות תשתית של שלוש מנהרות שהתקבל מודיעין על קיומן.

כוחות הצק"ח התחלקו לשלושה צוותי קרב גדודיים (צקגי"ם). צק"ג על בסיס גדוד צנחנים קיבל משימה לתקוף במרחב הצפוני של החטיבה על מנת להשמיד שתי מנהרות; צק"ג על בסיס גדוד הסיור של חטיבת גבעתי תקף בחלק הדרומי של גזרת החטיבה, ממזרח לעיר רפיח, כדי לאתר ולהשמיד מנהרה נוספת; וצק"ג על בסיס כוח שריון הושאר כעתודה.

## **ההתקלות של צק"ג גדוד הסיור**

בבוקר יום שישי 1 באוגוסט 2014, פעלה פלוגת הסיור של גבעתי במרחב הכפרי מזרחית לרפיח כדי לאתר את המנהרה כחלק מכוח הצק"ג. מפקד הפלוגה, רב סרן בניה שראל, זכרו לברכה, פקד על חוליה שכללה מפקד צוות לוחם, סגן הדר גולדין, זכרו לברכה וקשר לוחם, סמל ראשון ליאל גדעוני, זכרו לברכה, להצטרף אליו ולבדוק דמות חשודה ולא חמושה שניצבה על מבנה שנחשד כקשור לפעילות המנהרה. בשעה **09:06** בבוקר, כאשר הגיעה החולייה לקרבת המבנה נפתחה עליה אש, ממנה נפגעו שני המפקדים והלוחם. בעת שנודע על הפגיעה במפקד הפלס"ר שראל תפס סגנו, איתן פונד, את הפיקוד על הכוח. פונד פקד את הכוח ומצא כי סגן הדר גולדין, אחד מקציני הפלס"ר איננו מאותר. פונד פתח יחד עם פקודיו בסריקות כדי לאתר את גולדין. בשעה **9.10** הבינה מפקדת החטיבה שיש התקלות בגזרת גדוד הסיור.

הכוח הסורק בפיקוד מפקד גדוד הסיור סא"ל אלי ז'ינו סרק את האזור ומצא פיר כניסה למנהרה בתוך מבנה דו קומתי. לכוח היה ברור כי סגן גולדין נחטף דרך פיר מנהרה, והנחת המוצא הייתה כי הוא עוד בחיים. בשעה **09.37** הכוחות בשטח הכריזו על נוהל חניבעל, שמטרתה הייתה לבצע במהירות האפשרית את מירב הפעולות שיסייעו במניעת החטיפה ובהצלת החטוף.

## הכניסה של כוח הפלס"ר לתוך מנהרת החמאס

לאחר התייעצות בקשר עם מג"ד גדס"ר גבעתי סא"ל אלי ז'ינו ועם מפקד החטיבה אל"מ עופר וינטר נתן האחרון אישור לפונד לרדת לתוך המנהרה סביב השעה **9.30.** פונד זרק רימון כדי לוודא שפתח המנהרה לא ממולכד, ולאחר שהרימון התפוצץ התארגן לירידה בפיר המנהרה. הרימון גרם להתפוצצות חלק מהמעבר, ופונד הבין שלא יוכל להיכנס לתוך המנהרה עם אפוד קרמי ונשק ארוך, ולכן פשט את האפוד ולקח אקדח מאחד הקצינים שהיו לידו. לאחר זחילה קצרה בתוך המהרה זיהה פונד את עקבות הדם של גולדין.

בגלל החשש מהיתקלות במחבלי חמאס בתוך המנהרה צעק פונד ללוחמים שעמדו בחוץ שירדו לסייע לו. שלושה לוחמים נכנסו לתוך המנהרה: סגן שקד קידר, סג"מ מתן חורש וסמ"ר צ'אלאצ'או מקונן. לאחר תדריך קצר התחלקו ארבעת הלוחמים במנהרה לשני צמדים, כאשר פונד מוביל את ההתקדמות ומאחוריו הולך חורש ומשעין את הנשק שלו על כתפו של פונד. תוך כדי התקדמות זיהו הלוחמים פרטי לבוש של גולדין. לאחר מספר דקות של התקדמות הגיעו הלוחמים לצומת מחילות. קידר ומקונן נשארו לאבטח בצומת, בעוד פונד וחורש התקדמו באחת הפניות.

לאחר כחצי שעה של התקדמות בתוך המנהרה, ולאחר שהתברר כי גופתו של גולדין נחטפה למקום מרוחק, החלו ארבעת הלוחמים להתקדם לכיוון היציאה מהמנהרה.

בזמן שהכוח בהובלת פונד התקדם נוצר חשש לחייהם של ארבעת הלוחמים שנכנסו פנימה לתוך המנהרה ולא יצרו קשר. משכך, צוות של ארבעה לוחמים נוספים, בהובלת מפקד צוות בפלס"ר גבעתי סגן יאיר אלקלעי התנדב לרדת לתוך המנהרה כדי לחפש את פונד, קידר, חורש ומקונן ולהתחקות אחר גורלו של גולדין. אלקלעי ירד לתוך המנהרה, התקדם בתוכה כמה מאות מטרים, עד שנפגש עם לוחמיו של פונד. לאחר מכן יצאו שמונת הלוחמים מהמנהרה. בשעה **10.32** יצאו כלל הכוחות מהנהרה, ולתוכה הוזרם עשן לגילוי תוואי המנהרה ופתחי יציאה נוספים.

## מהלכי ההמשך של המתקפה

לאחר הפעלת פקודת החטיפה נעו כוחות של הצק"ח מערבה לכיוון העיר רפיח, כדי לאתר את החטוף. ירי ארטילרי ליווה את התקדמות הכוחות, כדי לסייע להם וכדי למנוע העברה של החטוף במרחב. כוחות של הצק"ח התייצבו על ציר האורך הראשי של הרצועה, בין רפיח לעזה. במהלך ההתקדמות מערבה נתקלו כוחות הצק"ח במחבלים והצליחו לפגוע בהם. במהלך הלחימה באותו היום נהרגו 15 מחבלים של החמאס ו-11 מארגון הגא"פ. כמו כן נלקחו בשבי מספר מחבלים. לכוחותינו היו מספר פצועים. ביום ה-2.8 חזרו כוחות הצק"ח לקווי ההתחלה של הפעילות. במהלך שלושת הימים הבאים נעשו מאמצים התקפיים מרובים, על ידי סריקת מנהרות ושטח עילי, כדי למצות מידע על גורל ומיקום החייל החטוף. במהלך מאמצים אלו הרגו כוחות צה"ל עוד 28 מחבלים, חשפו תשתיות טרור ופירי מנהרות, אולם למרבה הצער לא הצליחו להשיב את החייל החטוף סגן הדר גולדין ז"ל. בתאריך ה-5.8 בשעה **08:19** ניתק הצק"ח מגע עם הגזרה ושב לשטח ישראל.

## סיכום

כניסת לוחמי פלס"ר גבעתי לתוך מנהרת החמאס ופריטים שמצאו בתוך המנהרה הביאו את מפקדי צה"ל למסקנה כי סגן הדר גולדין ז"ל נהרג במהלך חטיפתו על ידי מחבלי חמאס. במהלך הכניסה למנהרה הפגינו הלוחמים אומץ לב רב, אחריות ורעות כלפי חברם שנחטף.

# **ב.** **קרב הגנה בזיקים- מניעת חדירה**

תאריך: 8.7.2014, היום הראשון של מבצע צוק איתן

מיקום: ממערב לקיבוץ זיקים, מצפון לגבול רצועת עזה

כוחות: חטמ"ר 7643 (החטיבה הצפונית באוגדת עזה)- שריון הנדסה וחי"ר, חיל הים

תוצאות: לכוחותינו שני פצועים קל; לחמאס ארבעה מחבלים הרוגים

## רקע

ממשלת ישראל החליטה ב-8.7.2014 על הוצאתו לפועל של מבצע צוק איתן, כמענה לירי הרקטי מכיוון הרצועה. חמאס נערך לפגיעה בישראל במספר מתווים, ובין השאר תכנן להוציא לפועל פיגוע ימי גדול, במתווה של התאבדות או חטיפת חייל. כוח קומנדו של החמאס התאמן כדי לבצע את פיגוע הראווה בתוך שטח המדינה.

במקביל להכנות לפעילות ההתקפית באוגדת עזה, נערכה האוגדה להגנה על מרחב הגבול ועל היישובים הסמוכים אליו. כוחות החטיבה ביצעו נוהל קרב מסודר יחד עם חיל הים כדי להתכונן למקרה של חדירה מכיוון הים התיכון ליישובים הסמוכים חוף, מצפון לגבול הרצועה. כוחות בט"ש ימי נפרסו במספר מוקדים מצפון לגבול הימי של הרצועה, וכוחות חי"ר ושריון של חטיבה 7643 נפרסו ביבשה, כדי לתת מענה למתקפות אפשריות מצד ארגוני הטרור.

## זיהוי החדירה

בשעה 18.48 זיהתה בקרית שליטה רב"ט נעה טייטל שני שחיינים חמושים שיצאו מהמים ממערב למטווחי זיקים. הוכרז 'פרש תורכי'. המחבלים התקדמו לציר סמוך, ובמקביל החלו לירות לכיוון כוחות צה"ל שנמצאו בבסיס מש"א ארז. התצפיות זיהו כי על מחבלים ישנו חליפות צלילה החשודות במלכוד. בדיעבד התברר כי החמושים היו מצוידים בציוד צלילה, מיכלי לחץ וכן שקיות אטומות למים בהן כלי נשק רבים שכללו רובי סער, רימוני רסס, מטען חבלה ותחמושת.

בשעה 19.04 זיהתה התצפית את שני המחבלים 200 מטר דרומית לבסיס בתוך שיח, כאשר הם זורקים רימונים לכיוון הבסיס. בשלב זה התברר בהדרגה כי באירוע ישנם ארבעה מחבלים המחולקים לשני צמדים.

## חיסול המחבלים

בשעה 19.01 בוצע ירי של טייפון (תותח 25 מ"מ) מספינה של חיל הים, במטרה לרתק את המחבלים ולא לתת להם להתקדם לפנים השטח. הירי הסיג את המטרתו, והמחבלים נצמדו, כשהם נמצאים בתצורה של שני זוגות נפרדים, לקפלי קרקע. כוחות חי"ר של גדוד רותם (435) מחטיבת גבעתי וכוחות שריון והנדסה החלו לסגור על המחבלים. בשלב זה הופסק הירי מהים כדי לא לפגוע בכוחות. בשעה 19.15 הצליחו המחבלים להשליך מטען על טנק שחלף בציר סמוך. הטנק ניזוק קלות, אולם לוחמי הצוות לא נפגעו.

בשעה 19.30, לאחר איתור מדויק של ארבעת המחבלים ובידודם, החל ירי מסיבי לעברם מצד כוחות שריון, חי"ר ואוויר במטרה להביא לחיסולם. גם כוח הנדסה התקדם לאזור וחתר למגע עם המחבלים. בשעה 19.46 זוהה בוודאות כי כל ארבעת המחבלים חוסלו.

## סיכום

מתאר הפיגוע של החמאס, לו היה מצליח, היה יכול לגרום לאבדות כבדות עם פתיחת מבצע צוק איתן. הערנות של כלל הכוחות בשטח ובכלל זה התצפיות, כוחות הים, האוויר והיבשה והתיאום ביניהם במהלך בידוד המחבלים ולאחר מכן הפגיעה בהם הביאו לתוצאה הרצויה של השמדת כלל המחבלים, ללא פגיעה משמעותית בכוחותינו.

# **ג.** **קרב היתקלות בבית חאנון- סקירה**

תאריך: 25.7.2014

מיקום: בית חאנון, מצפון לקסבה של העיירה

כוחות: גדוד 931 של צק"ג 933 (נח"ל)

תוצאות: 18 הרוגים לחמאס; 21 פצועים ושני הרוגים לכוחותינו

## רקע

במהלך מבצע צוק איתן פעלה אוגדה 162 בפיקוד תא"ל נדב פדן בהרכב של 3 חטיבות: חטיבה 933 (נח"ל), 261 (בה"ד 1) וחטיבת שריון 401. האוגדה פעלה בצפון מזרח הרצועה במרחב בית חאנון, בית לאהיה וג'באליה, כדי לאתר ולהשמיד תשתיות טרור ומנהרות ולהגן על תושבי מדינת ישראל.

בתאריך 25.7, לאחר לחימה של שמונה ימים בתוך הרצועה, קיבל צק"ג 931 בפיקוד סא"ל שרון אסמן פקודה לכבוש שכונה בבית חאנון (מתחם 'הטרפז') לאתר ולפגוע בחשודים, להשמיד תשתיות טרור ולסייע לחטיבה לכתר את הקסבה של בית חאנון מצפון. בשעה 20.00 התקיים קפ"ק 2, ולאחר היה הכוח מוכן לצאת למשימתו. בשלבים המקדימים חברה לפלוגה המבצעית של הגדוד כוח חבלה מיהלו"ם.

## ההתקלות וקרב החילוץ

כמהלך מקדים למתקפה הגדודית הוטל על הפלוגה המבצעית בגדוד 931 בפיקוד רס"ן גלעד פסטרנק להפעיל מטען צפע חי"ר (פיצוץ יזום במטרה לאתר מטענים שהטמין האויב) על רחוב בגזרה המזרחית של פעילות הגדוד.

בשעה 22.00 יצאו הכוחות לעבר היעדים. הכוח הראשון שנכנס לסמטה היה של חוליית החבלה: 14 לוחמי יהלו"ם ונח"ל. במקביל ירו לוחמי הפלוגה אש לעבר מבנים חשודים באזור. כ-15 שניות לאחר פריקת תיק החבלה בסמטה וטרם הנחת מטען הצפ"ע נורה על חוליית החבלה טיל נ"ט, ממרחק של 60 מטרים. לאחר הקרב התברר שהמחבלים שארבו ללוחמים היו מכוח 'נוחבא', יחידה מובחרת של חמאס.

מ"פ המבצעית פסטרנק השיב אש באופן מידי, והורה לחיילים הפצועים שלידו לזחול, כדי להתרחק מטווח הפגיעות. במקביל החל ירי מקלעים מ-2-3 מוקדים בו זמנית. מירי הנ"ט נפגעו 10 מתוך 14 הלוחמים שפעלו בסמטה. אחד הלוחמים, גל בסון ז"ל, נפצע באופן קשה מאוד. לאחר שלוש דקות של לחימה יצאה חוליית חטיפה של חמאס במטרה לחטוף חייל צה"ל, פצוע או הרוג.

פסטרנק שנפגע קלות הודיע בקשר על אירוע רב נפגעים, זיהה שני מחבלים שנתפסו על זיג של קיר בית וזרק לעברם רימונים. מחבל אחד נהרג מהרימון והשני נפצע ונסוג. לשטח הסמטה הגיעו לוחמים נוספים של הפלוגה כדי לסייע בהשמדת האויב ובפינוי הפצועים. הסמ"פ סגן יניב הרטמן נכנס עם קשרו אבי גרינצוויג לתוך הסמטה. גרינצוויג, יחד עם לוחם נוסף, פינו את הפצוע אורי לוי לכיוון צפון, הרחק ממעגל האש והניחו אותו בחדר מוגן. גרינצוויג חזר פעם נוספת לסמטה, כדי להמשיך ולפנות פצועים. עם כניסתו לסמטה הוא נפגע בכדור בצווארו, נפגע, ולאחר מכן נפטר מפצעיו.

בשלב זה נפתחה על הכוח אש מכיוון נוסף, ממערב. המ"פ פסטרנק חילק את הכוח, חלק השיב את וחלק עסק בפינוי פצועים. תוך כדי פינוי גל בסון ז"ל, שהיה באותה העת במצב אנוש, נזרק רימון על המפנים. המ"פ פסטרנק נשכב מעל בסון כדי להגן עליו. הוא ספג מספר רסיסים ונפגע. הסמ"פ הרטמן החליף אותו והמשיך להוביל את מגע האש מול המחבלים ואת פינוי הפצועים. הסרס"פ סמ"ר יוגב אופיר המשיך בלחימה ובפינוי הפצועים תוך כדי שהיה פצוע בגפיים ובגב.

בשעה 22.17 הגיע המג"ד אסמן למקום התקרית. הוא הורה להרטמן ולפלוגה המבצעית לעסוק בפינוי הפצועים בעוד שכוח של הפלוגה המסייעת המשיך בלחימה באויב ופגע במחבלים. כוח טנקים התערב בלחימה, זיהה חוליית מחבלים במכללה החקלאית והצליח לפגוע בהם. בשעה 23:09 הושלמה משימת כלל פינוי הפצועים לבית הספר לבנים. באירוע חוסלו 18 מחבלים: 15 באזור הסמטה ועוד שלושה במכללה החקלאית.

## סיכום

במהלך הלחימה של הפלוגות המבצעית והמסייעת המשיכו הלוחמים כל העת בלחימה כנגד המחבלים והצליחו להרוג 18 מהם, למרות שהיו נפגעים רבים בכוח ובמקביל פינוי הפצועים. במהלך כל האירוע יצרו לוחמי הנח"ל ירי רציף לכיוון המחבלים, דבר שמנע מהם להתקרב ללוחמים ולחטוף אחד מהם. באירוע נפגעו מספר מפקדים ואת מקומם תפסו הבאים אחריהם בשרשרת הפיקוד מהירות וביעילות. מפקדים ולוחמים שנפצעו במהלך הקרב ביצעו טיפול ראשוני בעצמם בנקודת הפגיעה ולעיתים אף פינו עצמם אחורנית, מתוך הבנה שכך לא יסכנו את חבריהם במהלך החילוץ.

# **ד.** **קרב היתקלות בחורבת אח'זעה- מניעה וסיכול חטיפה**

תאריך: 25.07.2014

מיקום: ח'רבת אח'זעה בדרום הרצועה

כוחות משתתפים: צק"ג 101 של חטיבת הצנחנים שכלל גם כוחות שריון והנדסה

תוצאות: שני הרוגים לכוחותינו; שלושה מחבלים הרוגים

## רקע

גדוד 101 של חטיבת הצנחנים, בפיקודו של סא"ל אבינועם אמונה, פעל במרחב חרבת אחז'עה. הגדוד פעל כחלק מצק"ח 84 (גבעתי). ת"פ גדוד 101 הועמד כוח שריון מגדוד 52 (חטיבה 401) בפיקוד סרן טל רבינוביץ' (רבינוביץ' היה עתיד להיכנס לתפקיד מ"פ בגדוד 52) כוח **פיראט,** כוח הנדסה וכוחות נוספים. הגדוד פעל במרחב דרום הרצועה כדי לפגוע במנהרות ותשתיות טרור ולהגן על תושבי מדינת ישראל.

ביום ה-25 ביולי 2014 פעל צק"ג101 בחלק המזרחי של ח'רבת אחז'עה כדי להעמיק את השליטה של צה"ל באזור ולפגוע בתשתיות טרור. בשעה 15.00 יצא הצק"ג להתקפה על החלק הדרומי של הגזרה. חצי שעה מאוחר יותר הודיע מפקד כוח ההנדסה על היערכותו לפיצוץ מבנים לפי תוכנית ההתקפה.

## היתקלות כוח ההנדסה ותגובת כוח השריון

בשעה 17.00 כוח של חמישה לוחמי הנדסה נכנסו לאחד הבתים באזור ממנו נשמע רעש חשוד. תוך כדי סריקות בבית נורית לעבר הלוחמים אש מכיוון דלת המטבח הסגורה. הלוחמים משיבים באש באופן מידי. מהירי נהרג אחד הלוחמים, גיא בוילנד ז"ל, ונפצע לוחם נוסף. כוח של פלוגת המסלול בגדוד 101 הממוקם מחוץ לבית מצליח לזהות שני מחבלים הקופצים מחוץ לבית בקריאות 'אללה אכבר' ולחסל אותם. בדיעבד התברר שהמחבלים יצאו מפיר מנהרה וממנו הצליחו להיכנס לתוך הבית אותו סרקו הלוחמים.

מג"ד 101 אמונה פקד על כוח השריון 'פיראט' להגיע לכיוון מרחב ההיתקלות, למרות חשש ממטענים על צירי התנועה. סרן רבינוביץ' הגיע למרחב, וזיהה חייל שוכב על הרצפה במרחב הבית היושב על הציר, ולידו מחבל הלוקח את נשקו וגורר אותו למרכז המבנה. עם כניסתו של רבינוביץ' למבנה עזב המחבל את הלוחם ורץ למרכז המבנה.

רבינוביץ' הבין כי צריך לפעול במהירות כדי לסכל אפשרות חטיפה של חייל מכוחותינו על ידי מחבלים. רבינוביץ' פקד על הפעלת אש מקלעים ממסגרתו לאזור הבית כדי להניס את המחבלים לקומה העליונה. למקום הגיע סא"ל אמונה שנכנס יחד עם לוחמים למבנה לחלץ את הפצוע. לאחר מכן אמונה הרחיק את הכוחות, ופקד על רבינוביץ' לירות פגז על מרכז הבית כדי לפגוע במחבלים, ולמרות קרבת הכוחות. לאחר וידוא שכלל הכוחות לא בזווית הירי נסע טנק המפקד מעט לאחור על מנת לייצר טווח ירי גדול יותר, וירה על המבנה. לאחר ירי הפגז החליט סא"ל אמונה להיכנס למבנה כדי לחתור למגע עם המחבל, שבשלב זה הוערך שייתכן שנותר בחיים. אמונה יחד עם מ"פ הפלוגה במבצעית וכלב עלה לקומה עליונה במבנה כדי לפגוע במחבל, אולם במהלך הסריקה מצא אותו הרוג, כתוצאה מפגז הטנק.

## סיכום

באירוע נהרגו שני לוחמי הנדסה: עמית יאורי ז"ל וגיא בוילנד ז"ל, ונפצעו שניים נוספים. באירוע חוסלו שלושה מחבלים, שניים מהם על ידי כוח 101 והשלישי מפגז הטנק. בזכות הפעולה המהירה והאמיצה של כוח הצנחנים והשריון ושל המפקדים סא"ל אמונה וסרן רבינוביץ' נמנעה חטיפת חייל, אירוע בעל אופי אסטרטגי. הכוחות הגיבו במהירות ובנחישות והצליחו לפגוע במחבלים תוך כדי המשך ההתקפה והעמידה במשימות.

# ה. קרב התקפה של גדוד 13 בסג'עייה- 'מכת שמש', סקירה

תאריך: 19.7.2014

מיקום: סג'עייה, ממזרח לעיר עזה וממערב לנח"ל עוז

כוחות: גדוד 13 של חטיבת גולני

תוצאות: שמונה הרוגים לכוחותינו; 43 מחבלים הרוגים; כיבוש השכונה ועמידה במשימה

## רקע

במהלך מבצע צוק איתן פעל צק"ח 1 (גולני) תחת פיקוד אוגדה 36 בפיקודו של תא"ל איציק תורג'מן. האוגדה פעלה במרחב מרכז רצועת עזה, ביישובים אל מע'זי, בריג', נוציראת, זיתון וסג'עייה. לאחר דחייה של 24 שעות יצא ב-19.7 הצק"ח למתקפה על שכונת סג'עייה בה נרשמה נוכחות גבוהה ביותר של מחבלי החמאס. בשכונה נבנו פירים רבים של מנהרות, כ-10% מהרקטות ששוגרו עד אז לשטח ישראל יצאו ממרחב השכונה, ועל פי מידע מודיעיני במסגדים שבלב השכונה הוטמנו אמצעי חבלה רבים.

סביב השעה 23.00 חצו כוחות החטיבה את הגבול. צק"ג 13 בפיקוד סא"ל ארז אלקבץ, שהורכב מלוחמי הגדוד ומפלוגת שריון קיבל משימה לכבוש את פאתיה הצפוניים של שכונת סג'עייה. בשעה 23.14 נפל אחד הטנקים בכוח לתוך תעלה. המ"מ שהוביל את פלוגת השריון, שגיא יהודה, נפצע מרסיס פגז מרגמה בצוואר. למרות הפגיעות בכוח המשיך גדוד 13 להתקדם בנחישות לעבר שכונת סג'עייה.

## היתקלות פלוגה ב'

פלוגה ב' של הצק"ג התקדמה במהירות וניצבה על ציר אגוט, כ-150 מטרים מבית החולים אל וופא שממנו נורתה אש ללא הפסקה. בשעה 00.35 התייצבו שלושת נגמשי הנמ"ר האחד ליד השני, והחלו להשיב אש לעבר מקורות הירי. שון כרמלי, עולה חדש מטקסס, יצא מהנמ"ר כדי לסדר שרשיר שנתקע על מקלע בגג הנמ"ר. למרות בקשות חוזרות ונשנות של מפקדו יצא כרמלי שוב ושוב מהנגמ"ש כדי לאפשר את המשך הירי. בשעה 00.42 התקבלה התראה על מחבלים שיצאו מפיר מנהרה במטע סמוך. כרמלי המשיך בנחישות לנסות ולתקן את כלי הנשק, עד שנפגע מאש מחבלים ונהרג. *המג"ד אלקבץ תיאר כך את גבורתו של כרמלי: "שון גילם במעשהו את רוח הנחישות והאחריות של גדוד 13 ואת ההבנה שהלוחמים שלנו יידרשו לעתים לבצע משימות שאי אפשר לדמות אותן באימונים אלא רק בשדה הקרב, במצבים מורכבים בהם חייל צריך לבצע פעילות חריגה בהתאם לזירת הלחימה ועם שק הערכים אותו הוא נושא עמו לקרב. שון לא היה זקוק לפקודה כדי לעלות ולתקן את המקלע שלו. מעשיו הם המשך לערכים נעלים עליהם גדלו ויגדלו דורות של לוחמים".*

במהלך ההיתקלות ליד אל וופא הצליחו לוחמי פלוגה ב' לחסל 14 מחבלים.

## היתקלות מחלקת הסיור

במקביל התקדמה פלוגת השריון כ' ועימה מחלקת התצפית (מחלקה 5) של הגדוד בשני נגמשי"ם. על נגמ"ש אחד פיקד המ"מ אוהד רויסבלט ועל השני הסמ"פ גרוסמן. הנגמ"ש של רויסלבט נתקע בגלל תקלה טכנית ונעצר ליד בית בן שתי קומות סמוך לאזור תעשייה. רויסבלט קיבל אישור ממ"פ השריון לפרוק רגלית מהנגמשי"ם ולהמשיך בלחימה והוא יצא לנגמ"ש השני כדי להודיע על כך לגרוסמן. רויסבלט עדכן את גרוסמן וצעד בחזרה לכיוון הנגמ"ש. מעט לפני הגעתו לנגמ"ש, בשעה 00.42, נורתה פצצת RPG על הנגמ"ש שנדלק ובער. לאחר מכן יצאו המחבלים והסתערו על הנגמ"ש הפגוע, במטרה לחטוף חייל. מירי המחבלים נפצע רויסבלט.

גרוסמן, יחד עם לוחמי הנגמ"ש השני, השיבו אש, והצליחו למנוע מהמחבלים להתקרב לאזור הנגמ"ש הפגוע. בהמשך הגיע כוח השריון ומג"ד 13 אלקבץ. הכוחות הצליחו לפגוע במחבלים ובסריקה בתוך הבית התגלה פיר המנהרה ממנו יצאו המחבלים.

מפגיעת הטיל נהרגו שבעה חיילים: סמ"ר דניאל פומרנץ מכפר אז"ר, סמ"ר אורן נוח מהושעיה, סמל מקס שטיינברג מירושלים, סמ"ר שחר תעשה מפרדסיה, סמל שון מונדשיין מתל אביב, סמל בן וענונו מאשדוד וסמל אורון שאול מפוריה עלית.

## היתקלות פלוגה ג'

פלוגה ג' בפיקוד יוני הוכמן שהתקדמה בעקבות כוח השריון החלה להיכנס גם היא לתוך השכונה. בשעה 02.17 פתח דחפור פתח בחזית הבית, ובעקבותיו הגיע אחד הנמרי"ם של הפלוגה. המ"מ יוסף מלכיאלי זרק רימון לתוך הבית, כדי לחסל את החבלים שהסתתרו בו, אולם הרימון פגע בתקרה שהתמוטטה מפגיעת הדחפור, והחל להתגלגל לתוך הנגמ"ש. באומץ לב יוצא דופן קפץ מלכיאלי לכיוון הרימון וסגר עליו עם רגליו בתנוחת ישיבה. מעשה הגבורה של מלכיאלי הציל את לוחמיו: תשעה מהנמצאים בנגמ"ש נפצעו, אולם באורח קל בלבד. מלכיאלי עצמו נפצע באופן קשה.

המג"ד אלקבץ סיפר על מעשהו של מלכיאלי: "המעשה של מלכיאלי, שישב על הרימון ובעצם מנע פגיעה קשה יותר בחייליו, משקף את ערך הרעות והנחישות של מ"מ בגדוד 13, שמונע פגיעה בחייליו ומסכן את חייו למענם. בקוד האתי של צה"ל נדרשים לוחמים וקצינים לחרף נפשם על שני ערכים – רעות ודבקות במשימה. למרות שמלכיאלי זרק את הרימון על פי נוהל, בשל המולת הקרב, התקרה הקורסת והראות הלקויה, הרימון חזר פנימה ומלכיאלי לקח אחריות לא רק על המעשה שלו, אלא גם על מחלקתו, וספג את פיצוץ הרימון".

## המשך התקדמות ופגיעה במחבלים

בשעות הבאות המשיכו יחידות הצק"ג, למרות האבדות והמכה המורלית, להתקדם פנימה לתוך השכונה ולפגוע במחבלים. עד לשעות הבוקר חיסלו לוחמי הגדוד שמונה מחבלים במספר היתקלויות. בימים הבאים שהו לוחמי הגדוד במרחב השכונה, איתרו פירי מנהרות הגנתיות ואף חשפו מנהרה התקפית אחת שהמשיכה לכיוון שטח ישראל. לוחמי הגדוד נתקלו פעמים רבות בימים אלו במחבלים, ובכלל ההיתקלויות הללו היו ידם של לוחמי הגדוד על העליונה, גם במקרה אחד בו יצאו מחבלים מפיר מנהרה בקרבה רבה לכוחותינו. בסך הכול חיסלו לוחמי הגדוד 43 מחבלים בשמונת הימים בהם שהו במרחב סג'עייה.

## סיכום

מפקדי ולוחמי התקדמו חרף כל הקשיים וחרף פגיעות רבות בלוחמים לתוך מרחב שכונת סג'עייה, והצליחו לעמוד במשימתם, לפגוע במחבלים רבים, לחשוף פירי מנהרות הגנתיות ואף מנהרה התקפית שאיימה על תושבי עוטף עזה ובהמשך להשמיד אותה. הלווייתו של שון כרמלי התקיימה למחרת הקרב בחיפה, והפכה לאחד מסמלי המלחמה. כרמלי הוגדר כחייל בודד מכיוון שהוריו התגוררו בחו"ל, ולפיכך עלה חשש שמספר המשתתפים בהלוויה יהיה נמוך. בהפגנת סולידריות השתתפו בהפגנה כ-25 אלף איש, שמילאו עד אפס מקום את סביבות בית העלמין.

**7.** **תוצאות המבצע וסיכום כללי של ההישגים והלקחים**

# תוצאות המבצע

**אבדות ישראל**: לצה"ל היו במהלך ימי הלחימה 67 חיילים הרוגים. בנוסף היו 5 אזרחים ועובד זר שנהרגו. 382 חיילים נפצעו במערכה, ו-8 אזרחים.

בסך הכול נורו על ישראל 4,591 רקטות. מתוכם 3,434 נפלו בשטח פתוח, 225 נפלו בשטח בנוי, 735 יורטו על ידי כיפת ברזל. שאר הרקטות נורו על כוחות צה"ל ברצועה או ששיגורן נכשל. בסך הכול למערכת כיפת ברזל היו 85% אחוזי הצלחה במבצע, נתון גבוה מאוד בהתייחס לקצב הירי.

**ברצועת עזה**: נהרגו 2,127 ערבים. כ- 54% מהם מחבלים, בהם 123 מחבלי הג'יהאד האיסלאמי.[7] נפצעו כ- 11,000 איש ברצועה.

חוסלו 41 מחבלים בכירים, מתוכם 21 מהחמאס, 18 מהגא"פ (ג'יהאד איסלמאי פלסטיני) ו-3 מארגונים נוספים.

צה"ל תקף 7229 מטרות בתוך הרצועה במהלך ימי המבצע (כ-130 בממוצע ליום לחימה). המטרות כללו תשתיות ירי ואמל"ח, מנהרות התקפיות, מתחמים צבאיים, בתי בכירים, מנהרות הברחה ולחימה ועוד.

במהלך הלחימה אותרו 32 מנהרות התקפיות. 26 מהם הושמדו ועוד 6 נפגעו באופן שלא אפשר להמשיך ולהשתמש בהן.

# הישגי וכישלונות המבצע

כוחות צה"ל פעלו בגבורה ובנחישות בתוך שטח צפוף ורווי באיומים, ומול אויב שהכיר היטב את השטח ובנה במשך שנים ובהשקעה כספית רבה מערכת מסועפת של עמדות ומנהרות. הכוחות נאלצו להתמודד בו זמנית עם מספר רב של איומים: ירי תמ"ס, ירי נ"ט, צליפות, והגעת מחבלים מהתווך התת קרקעי. יש לזכור כי חלק מהיחידות שפעלו בתוך הרצועה הגיעו לאחר ימים רצופים של סיורים בהר חברון במטרה למצוא את עקבות החטופים במהלך מבצע 'שובו אחים'.

אלו ההישגים העיקריים של צה"ל במבצע:

א. מערכת ההתראה של פיקוד העורף וההגנה הפעילה של "כיפת ברזל" סיפקו הגנה לרוב המכריע של הרקטות, ולראייה כמות ההרוגים בעורך ישראל הייתה נמוכה ביותר ביחס לכמות השיגורים ולאורך המבצע. מספר הנפגעים הנמוך יחסית בעורף מוסבר גם בהתנהגות האזרחית האחראית ובהישמעות להוראות כוחות הביטחון.

ב. ארגוני הטרור נכשלו במימוש פיגועי איכות באוויר, בים וביבשה, בזכות מודיעין מדויק ובזכות ערנות כוחות צה"ל.

ג. 32 מנהרות ההתקפיות אותרו, נפגעו ורבו הושמדו כליל. מערך המנהור ההתקפי שבנה חמאס במאמצים ובהשקעה גדולים במשך שנים חוסל ברובו.

ד. 41 מפקדים בכירים חוסלו, מתוכם 32 בדרג המ"פ, מג"ד ומח"ט.

ה. נהרגו כ- 1,000 מחבלים.

ו. תשתית חמאס נפגעה באופן משמעותי. בידי הארגון נותר חלק קטן ממלאי הרקטות שהיו בידו בתחילת המבצע.

ז. חמאס לא הצליח לגייס אהדה בין לאומית לארגון ומטרותיו למרות מאמצים רבים.

לצד הישגי המבצע הרבים נרשמו גם כישלונות.

א. בשלושה אירועים הצליחו מחבלי חמאס לעבור את גדר המערכת ולפגוע בלוחמי צה"ל.

ב. החמאס הצליח לירות על עורך מדינת ישראל עד הרגע האחרון של המבצע, לשבש את מרקם החיים העורף ואף להביא לסגירת נתב"ג באופן חלקי.

ג. בנוסף הצליח הארגון להציף את בעיית הרצועה במישור הבין לאומי.

ד. ההישג המרכזי של ארגוני הטרור בהיה להביא למשך ארוך של המבצע- 50 יום, בניגוד לתפיסה הצהלי"ת הדוגלת בהכרעה מהירה של איומים על העורך הישראלי.

בחינה משווה של הישגי צה"ל מול ארגוני הטרור מראה כי המאזן הכללי נוטה לרעת ארגוני המחבלים. גם ארגוני הטרור הבינו זאת, ולכן הסכימו לחתום על הצעת הפסקת האש וויתרו על כלל התנאים שהעלו במהלך המבצע.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

[1] **איום הרקטות על ישראל מרצועת עזה – תמונת מצב**, מרכז המידע למודיעין וטרור במל"ם, 8 יולי 2014.

[2] רא"ל בני גנץ, הרמטכ"ל, **פקודת יום סיום מבצע "צוק איתן"**, 1 ספטמבר 2014.

# [3] שחר רופין, קרב משולב: כך נלחמים כוחות צה"ל ברצועת עזה, אתר צה"ל, 4 אוגוסט 2014.

[4] עלי זוזובסקי, עזה במלכוד, **במחנה - גיליון 32**, 14 אוגוסט 2014.

[5] **YNET,** 26 אוגוסט, 2014.

[6] **דובר צה"ל**, 30 אוגוסט 2014.

[7] בדיקת שמות ההרוגים הפלסטינים במבצע "צוק איתן" – השלמה מספר 4 , [*מרכז המידע למודיעין ולטרור* על שם אלוף מאיר עמית](http://www.google.co.il/url?sa=t&rct=j&q=&esrc=s&source=web&cd=4&ved=0CDAQFjAD&url=http%3A%2F%2Fwww.terrorism-info.org.il%2Fhe%2Findex.aspx&ei=Jd4nVNLILqGE7gbe5YDgCw&usg=AFQjCNG8s4GUpDG4U_fILptht6EPiOaFKw&sig2=XpZsyRouuqV053bOxyCa7w), 22 ספטמבר 2014.